Document ID: 31992D0563

Komisijos sprendimas
1992 m. lapkričio 19 d.
dėl Bendrijos importo reikalavimus atitinkančios duomenų bazės, numatytos SHIFT projektu
(92/563/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1992 m. liepos 13 d. Tarybos sprendimą 92/438/EEB dėl veterinarijos importo procedūrų kompiuterizavimo (SHIFT projektas), iš dalies pakeičiantį Direktyvas 90/675/EEB, 91/496/EEB, 92/628/EEB ir Sprendimą 90/424/EEB bei panaikinantį Sprendimą 88/192/EEB [1], ypač į jo 12 straipsnį,
kadangi siekiant sukurti ir efektyviai naudoti Sprendimo 92/438/EEB 4 straipsnyje ir II priedo 1 dalyje nurodytą duomenų bazę būtina nustatyti šios duomenų bazės savybes, turinį ir jos sukūrimo bei naudojimo sąlygas;
kadangi Komisija atsakinga už Bendrijos duomenų bazės vartotojų sistemos sukūrimą ir yra atsižvelgiama į valstybėse narėse naudojamas sistemas;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Šiame sprendime "Bendrijos duomenų bazė" - tai duomenų bazė, atitinkanti Bendrijos importo reikalavimus, nustatytus gyviems gyvūnams ir gyvūnų produktams iš trečiųjų šalių.
2. Bendrijos duomenų bazė turi būti santykinė. Vartotojui turi būti sudaryta galimybė greitai ir lengvai gauti informacijos, kuri būtina patikrinimams atlikti.
2 straipsnis
Į Bendrijos duomenų bazę įtraukiama informacija, nurodyta Sprendimo 92/438/EEB 4 straipsnio 1 dalyje. Be to, į ją įtraukiami specialieji importo reikalavimai, taikomi valstybei narei arba jos daliai ir tam tikroms įmonėms.
3 straipsnis
1. Komisija atsako už Bendrijos duomenų bazės vartotojų sistemos sukūrimą.
2. 1 straipsnio dalyje nurodytas sukūrimas apima:
- Bendrijos duomenų bazės struktūros apibūdinimą,
- techninio naudojimo funkcijų, kurios būtinos sistemai naudoti, apibrėžimą ir realizavimą.
4 straipsnis
Šis sprendimas skirtas valstybėms narėms.
Priimta Briuselyje, 1992 m. lapkričio 19 d.

Labels: 17
5
3
6
12